

**Aalborg Y’s Women’s Club.**

*ÅRSBERETNING til DISTRIKTSKONFERENCEN 2023*

*Aalborg Y`s Women`s Club er stadig en “ung” klub chartret september 2021, som den første kvindelige Y`s Mens Club i Danmark. Vi er dog ikke helt ukendte med Y`s Men`s bevægelsen efter 65 år som Y`s Menetter*

*Vi er i dag blevet en del af Distrikt Nordjylland, hvad vi er glade for, og hvor vi føler os godt taget imod.*

*Vi er p.t. 20 medlemmer (vi mistede desværre ret pludseligt et medlem i efteråret) og holder møder hver 3. uge fra august til maj.*

*Vi hylder fællesskabet, forsøger at være der for hinanden og mener stadig, at hver især kan vi noget. MEN sammen kan vi meget.*

*Vi forsøger også at være aktive – var blandt andet en del af Regionskonferencen 2022 her i Aalborg – arrangerede ledsagetur og var en del af sekretariatet.*

*Vi deltager også gerne ” ud af huset ”. Har været repræsenteret ved alle møder i Distriktet. Vi var 2 medlemmer på Diakonhøjskolen på Workshoppen ” bevægelse i Bevægelsen”. Deltog i Inspirationsaftenen i Abildgaard Kirke.*

*Et lille ad hoc udvalg har netop ”forfattet” en velkomstfolder ”: FÆLLESSKAB Vil du være med?” hvor vi inviterer til besøg i vores klub. Trods den høje gennemsnitsalder prøver vi, at skabe fornyelse. Det er tanken, at folderen skal ligge i kirker, på biblioteker, i Folkekirkens Hus, hos KFUK og KFUM samt på Minigoflbanen.*

*Minigolfbanen er der, hvor vi både har værdifulde ”arbejdsfællesskaber” og henter økonomien til vores projekter. Minigolfbanen er jo ejet af Aalborghus Y`s Men`s Club, og vi tager i løbet af sommeren en del vagter, som vi får honorar for.*

*Vi er jo kun en lille klub, så indtægterne er jo begrænsede MEN ambitionerne store.*

*Vi har det seneste år bl.a. støttet Kirkens Korshær, Fremtidsbørn (Danmission), Reden, KFUM-og K, Julemærkehjemmet og Diakonhøjskolen.*

*Vi har været en del engageret i klubben i Tirana i Albanien – vi blev desværre ikke Moderklub, hvor bl.a. Coronaen kom i vejen – MEN er ved at etablere en form for venskabsklub, da de i den grad har brug for opbakning. Vi får i maj måned besøg både privat og i klubben af Egla Lula, som også er generalsekretær for YMCA i Albanien og DG for Vestbalkan samt medlem og initiativtager til Tiranaklubben. Egla skal deltage i Regionsrådsmødet i maj og kommer i den forbindelse en tur til Aalborg.*

*Vi er i fuld gang med at tilrettelægge efterårets program. Har lidt samarbejde med Aalborghus klubben. Håber at få et par gæster, måske kommende medlemmer og glæder os til arbejdet og samarbejdet.*

*Vi har det sidste år bl.a. haft besøg af:*

*Betina Poulsen, leder af Barnets Blå Hus Blå Kors), Vores Domprovst Jacob Køhn Andersen, Past. Emeritus Niels Grymer (Frans af Assisi) og Torben Iversen (Aalborghus klubben) ” 40 år ved politiet ”.*

*Aalborg Y`s Women`s Club står for tur til at afholde Distriktsrådskonferencen i 2028.*

*Lis Harder*

*Aalborg den 24. marts 2023*